钦定古今图书集成/历象汇编/历法典/第098卷 > 汉
## 钦定古今图书集成/历象汇编/历法典/第098卷 > 汉

### 武帝太初元年始复定漏刻

按《汉书武帝本纪》不载。按《律历志》，元封七年，诏以
七年为元年。〈李奇曰改元封七年为太初元年〉遂诏议“造《汉历》，遒定
东西，立晷仪，下漏刻，以追二十八宿，相距于四方，举
终以定朔、晦，分至躔、离、弦、望。”

按《隋书天文志》：“昔黄帝创观漏水，制器取则，以分昼
夜，其后因以命官。《周礼》挈壶氏则其职也。其法总以
百刻，分于昼夜。冬至昼漏四十刻，夜漏六十刻。夏至
昼漏六十刻，夜漏四十刻；春秋二分，昼夜各五十刻。
日未出前二刻半而明，既没后二刻半乃昏，减夜五
刻以益昼漏。谓其昏旦漏刻，皆随气增损，冬夏二至
之间，昼夜长短，凡差二十刻。每差一刻为一箭。冬至
互起其首，凡有四十一箭。昼有朝、有禺、有中、有晡、有
夕，夜有甲、乙、丙、丁、戊，昏旦有星中，每箭各有其数，皆
所以分时代守，更其作役。”汉兴，张苍因循古制，犹多
疏阔。及孝武考定星历，下漏以追天度，亦未能尽其
理。刘向《鸿范传》记武帝时所用法，云“冬夏二至之间，
一百八十馀日，昼夜差二十刻，大率二至之后九日
而增损一刻焉。”

### 哀帝建平二年六月改漏刻为百二十八月复诏罢之

按《汉书哀帝本纪》，建平二年夏六月，待诏夏贺良等
言，“赤精子之谶，汉家历运中衰，当再受命，宜改元易
号。”诏曰：“汉兴二百载，历数开元，皇天降非材之佑，汉
国再获受命之符，朕之不德，曷敢不通。夫基事之元
命，必与天下自新。其大赦天下，以建平二年为太初
元年，号曰陈圣刘太平皇帝，漏刻以百二十为度。”八
月，诏曰：“待诏夏贺良等建言改元易号，增益漏刻，可
以永安国家。朕过听贺良等言，冀为海内获福，卒亡
嘉应。皆违经背古，不合时宜。六月甲子制书，非赦令
也，皆蠲除之。贺良等反道惑众，下有司，皆伏辜。”
按《隋书天文志》，哀帝时又改用昼夜一百二十刻，寻
亦寝废。至王莽窃位，又遵行之。